《寿邹都大》
宋代·吴泳

大仪斡四运，环转当初阳。
天根起自复，气踵生以黄。
卓然五阴中，标示君子祥。
芳芸岂不馥，硕果终自香。
有开南国彦，气禀惟纯刚。
况逢子之半，弧矢射四方。
浩然祖邹人，清介如道乡。
源流义理熟，滋养苗脉长。
自登蜀道来，玉节明於霜。
潢池有佩犊，紫逻无羝羊。
星回参井间，草木烂以光。
种善如种禾，去恶如去稂。
只从一念中，坰野皆斯臧。
玉{左米右台}不用餐，石髓不用尝。
台背而儿齿，好德自尔康。
笑渠役役者，日景以线量。

作者简介：吴泳（约公元1224年前后在世），字叔永，潼川人。生卒年均不详，约宋宁宗嘉定末前后在世。嘉定元年（公元1209年）第进士。累迁著作郎，兼直舍人院。应诏上书，颇切时要。累迁吏部侍郎兼直学士院，上疏言谨政体、正道揆、厉臣节、综军务四事。后进宝章阁学士，知温州，以言罢。泳著有鹤林集四十卷，《四库总目》行于世。